Broj: 711-I-1864-P-91/21-04-19

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu** **dužnosnika Vilija Beroša, ministra zdravstva,** na 145. sjednici, održanoj 15. listopada 2021.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Vilija Beroša, ministra zdravstva, vezao uz okolnosti da je dužnosnik u postupku javne nabave usluga korektivnog i adaptivnog održavanja postojećeg aplikativnog sustava eCEZDLIH-eCIJEPIH pogodovao trgovačkom društvu CUSPIS d.o.o. kao i da je donošenjem odluke o uslugama stručnog koordinatora u projektu eBolnice utjecao da se za istoga imenuje ………………….., neće se pokrenuti, s obzirom da iz prikupljenih podataka i dokumentacije** **ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

 Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu istog Zakona. Uvidom u registar dužnosnika kojeg ustrojava i vodi Povjerenstvo utvrđeno je da je dužnosnik Vili Beroš od 24. siječnja 2018.g. do 31. siječnja 2020.g. obnašao dužnost pomoćnika ministra zdravstva, a da od 31. siječnja 2020.g. obnaša dužnost ministra. Stoga je Vili Beroš povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Dana 15. travnja 2021.g. na portalu Telegram.hr izašao je članak naslova „Telegram otkriva ono što Beroš mjesecima skriva: propali Cijepise radio njegov poznanik kojem daje milijune“ u kojem se, između ostalog navodi da je postupak oko izrade platforme Cijepise vođen netransparentno navodeći ističući da su iz resora ministra Vilija Beroša dani općeniti podaci o izradi i cijeni platforme te da se izbjegavalo imenovati firme koje je za navedenu platformu ministarstvo angažiralo. Također se navodi i kako se radi o tvrtki CUSPIS d.o.o. čiji je potpis ostao u programskom kodu, a čiji je vlasnik s ministrom Berošem snimljen prošlog ljeta za vrijeme predizborne kampanje u splitskom Crvenom križu. U članku se nadalje navodi i kako je vlasnik tvrtke d.o.o. upoznao s ministrom kada je on postao pomoćnik ministra te da je i sam ministar potvrdio da poznaje vlasnika tvrtke CUSPIS d.o.o. kao i sve osobe čije tvrtke surađuju s ministarstvom.

Nadalje, u članku objavljenom na portalu Telegram.hr pod naslovom „ Zašto je natječaj koji je trebao dobiti bivši Sanaderov ministar najmučnija afera u Beroševom mandatu“ navodi se, između ostalog, da je natječaj eBolnice dizajniran na način da bi na njemu pobijedio samo jedan kandidat i to bivši ministar zdravstva u vladi Ive Sanadera i sadašnji predsjednik Upravnog vijeća KBC-a Split ………………...

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Povjerenstvo je od Ministarstva zdravstva zatražilo podatke o tome koja je tvrtka i u kojem postupku izabrana za izradu platforme ,,cijepise.zdravlje.hr“ te koje su se još tvrtke javile na javni natječaj, je li izabrana tvrtka imala iskustva u izradi sličnih projekata te na kojim je drugim referentnim poslovima radila, koji je alat korišten za izradu navedene platforme, je li Ministarstvo zdravstva (dalje u tekstu: Ministarstvo) i prije poslovalo s tvrtkom koja je dobila posao izrade platforme, ako da, kada i na kojim poslovima te za koju cijenu, koja je ukupna cijena izrade/prilagodbe informacijskog sustava za cijepljenje te održavanja tog sustava te je li Ministarstvo isplatilo navedenu cijenu, kojoj je tvrtki i u kojem postupku dodijeljen posao izrade projektne dokumentacije i tehničke specifikacije IT sustava eBolnice (izrada projektne dokumentacije za digitalizaciju i umrežavanje bolnica), koje su se tvrtke javile na javni natječaj, je li to posao koji će izabrana tvrtka obavljati samostalno ili u suradnji sa drugom/drugim tvrtkom/tvrtkama, koje su reference koje izabrana tvrtka mora udovoljavati te koje su funkcionalnosti bile tražene i na koji su način bile razrađene, koja je ukupna cijena projekta eBolnice, je li donesena odluka za drugu/ B grupu poslova koja se odnosi na usluge stručnog koordinatora (Key Expert) u navedenom projektu eBolnice te koje su propozicije/kriteriji za odabir, ako je odluka donesena, tko je izabran za najpovoljnijeg ponuđača, a ako je natječaj poništen koji su razlozi poništenja te što sve obuhvaćaju poslovi Key Experta i koja je cijena za obavljanje navedenog posla.

Ministarstvo je na traženje Povjerenstva odgovorilo dopisom KLASA: 023-03/21-01/341, URBROJ: 534-01/14-21-02 od 10. svibnja 2021.g.

U navedenom dopisu Ministarstvo navodi kako je u otvorenom postupku javne nabave usluga korektivnog i adaptivnog održavanja postojećeg aplikativnog sustava eCEZDLIH - eCIJEPIH, evidencijski broj nabave: 45/20-OP, broj objave iz Elektroničkog oglasnika javne nabave Republike Hrvatske: 2020/S 0F2-0025415 izabrana Zajednica ponuditelja: CUSPIS d.o.o.; IN2 d.o.o.; IN-CON d.o.o. Ističe da je ponuda navedene Zajednice ponuditelja bila je jedina zaprimljena ponuda u postupku te je nakon provedenog postupka pregleda i ocjene ponude donesena odluka o odabiru i s navedenom Zajednicom dana 09.12.2020. sklopljen Ugovor o javnoj nabavi usluga korektivnog i adaptivnog održavanja aplikativnog sustava eCEZDLIH - eCIJEPIH. Izrada platforme ,,cijepise.zdravlje.hr“ zatražena je u okviru adaptivnog održavanja sustava, zahtjevom za promjenom broj 2 - CR 2 2021 Nadogradnja sustava, nositelj zajedničke ponude bila je tvrtka CUSPIS d.o.o. Nadalje, navodi da su iste tvrtke zajednički su sudjelovale i na samoj izradi sustava u okviru Ugovora o nabavi uspostave Centralnog mjesta za zaprimanje, distribuciju i praćenje lagera cjepiva Republike Hrvatske (eCEZDLIH) i centralnog e-Cijepnog kartona Republike Hrvatske (eCIJEPIH) iz 2019. godine. Za sklapanje navedenog ugovora ove su tvrtke kao zajednica ponuditelja također izabrane temeljem provedenog otvorenog postupka javne nabave, a nabava je financirana iz Zajma Svjetske banke - poboljšanje kvalitete i učinkovitosti zdravstvenih usluga u Republici Hrvatskoj. Prema Općim uvjetima za zajmove Međunarodne banke za obnovu i razvoj čiji predstavnici su u mogućnosti kontrolirati provedbu i namjensko trošenje sredstava iz Zajma do 31.10.2021. godine.

Nadalje, u dopisu se navodi kako je dokumentacijom o nabavi u predmetnom postupku od ponuditelja je traženo da dokaže da ima potrebne ljudske i tehničke resurse te iskustvo potrebno za izvršenje ugovora o javnoj nabavi na odgovarajućoj razini kvalitete. Ponuditelj je u okviru uvjeta tehničke i stručne sposobnosti morao dokazati daje u godini u kojoj je započeo postupak javne nabave (2020. godina) i tijekom tri godine koje prethode toj godini (2019., 2018. i 2017. godina) izvršio isporuke i usluge i to kako slijedi:

a) Najmanje jedna glavna isporuka treba se odnositi na izradu ili implementaciju ili usluga održavanja

centralnog programskog rješenja a koji uključuje spajanje zdravstvenih ustanova u tom zdravstvenom sustavu, elektronsku razmjenu podataka kroz centralnu lokaciju između istih (naručivanje, uputnice u: PZZ lab, vanbolničkom ili bolničkom specijalisti, u stacionar; izvještaje o pregledu iz PZZ; specijalističke nalaze, otpusna pisma, propisivanje i realizaciju recepata i ortopedskih pomagala) i elektronski zdravstveni karton gdje je naručitelj nadležni zavod za zdravstveno osiguranje ili ministarstvo zdravstva

b) Najmanje jedna glavna isporuka treba se odnositi na izradu ili implementaciju ili usluga održavanja

centralnog sustava za zaprimanje, distribuciju i praćenje lagera cjepiva (bez obzira na točku ulaska cjepiva u sustav, te gdje se cjepivo u sustavu nalazi) i centralnog e-Cijepnog kartona koji se puni od strane svih sudionika u zdravstvenom sustavu koji vrše cijepljenje gdje je naručitelj nadležni zavod za zdravstveno osiguranje ili ministarstvo zdravstva

c) Najmanje dvije glavne isporuke trebaju se odnositi na implementaciju ili usluge održavanja certificiranih programskih rješenja za opću/obiteljsku medicinu (G2) za spajanje na CEZIH za sve timove u županijskom domu zdravlja

d) Najmanje dvije glavne isporuke trebaju se odnositi na implementaciju ili usluge održavanja certificiranih programskih rješenja za zdravstvenu zaštitu predškolske djece (G3) za spajanje na CEZIH za sve timove u županijskom domu zdravlja

e) Najmanje dvije glavne isporuke trebaju se odnositi na implementaciju ili usluge održavanja certificiranih programskih rješenja za preventivno-odgojne mjere za zdravstvenu zaštitu školske djece i studenata (G6) za spajanje na CEZIH za sve timove u županijskom zavodu za javno zdravstvo

f) Najmanje dvije glavne isporuke trebaju se odnositi na implementaciju ili usluge održavanja

Izabrana Zajednica ponuditelja dokazala je da ispunjava ovaj, kao i sve ostale uvjete sposobnosti propisane dokumentacijom o nabavi. Važno je napomenuti da članovi zajednice ponuditelja sukladno Zakonu o javnoj nabavi uvjete tehničke i stručne sposobnosti dokazuju kumulativno, a pri tome Zakon omogućava oslanjanje na sposobnost drugih subjekata, bez obzira na pravnu prirodu njihova međusobnog odnosa (čl. 273. - 278. Zakona o javnoj nabavi).

Navodi se i da je Cuspis d.o.o. s Ministarstvom zdravstva samostalno sklopila jedan ugovor o javnoj nabavi i to u postupku nabave usluga korektivnog i adaptivnog održavanja Centralnog upravljačkog sustava na izradi kojeg sustava je također već prethodno sudjelovala kao podugovaratelj tvrtke Ericsson Nikola Tesla u postupku nabave iz 2018. godine. U ostalim ugovorima Cuspis d.o.o. pojavljivao se ili kao podugovaratelj drugih tvrtki ili kao član zajednice ponuditelja zajedno sa drugim tvrtkama. Kao dokaz navedenom dostavljen je popis svih poslovnih odnosa s tvrtkom CUSPIS d.o.o. kao i ugovori temeljem kojih su isti nastali.

U odnosu na cijenu izrade/prilagodbe informacijskog sustava za cijepljenje Ministarstvo navodi da s ciljem razrješavanja dvojbi o uključenim suradnicima na izradi programskog rješenja za praćenje postupka cijepljenja, nužno je dodatno dati pregled nad komponentama sustava te stoga navodi da su Cuspis, IN2 i Ericsson Nikola Tesla uključeni u programsko rješenje za praćenje postupka cijepljenja.

Ministarstvo navodi da je platforma CijepiSe termin koji se u medijima koristio kao cjelovito programsko rješenje za praćenje postupka cijepljenja. Sukladno tome, sve tri angažirane tvrtke Cuspis, IN2 i Ericsson Nikola Tesla uključeni su isporukom pojedinih komponenti u cjelovito programsko rješenje za praćenje postupka cijepljenja. Od samog početka predstavnici niže navedenih tvrtki sudjelovali su u dizajnu kompletnog rješenja s predstavnicima Ministarstva zdravstva, HZZO-om i HZJZ- a. Svaka tvrtka u svojoj domeni pridonosi uspostavi kompletnog rješenja. Nadalje, Ministarstvo navodi da su se od početka suradnje do današnjeg dana sukladno inputima struke zahtjevi kontinuirano prilagođavali dinamici dostave cjepiva i različitim organizacijama cijepljenja stoje očekivano u kriznim situacijama poput epidemije koronavirusa. Unatoč dinamici visokog intenziteta, suradnici na projektu zajednički ulažu neizmjerne napore kako bi informatički projekt odgovorio na sve izazove i ispunio svrhu cijele kampanje cijepljenja. Slijedom navedenog Ministarstvo ističe kako su komponente koje isporučuje tvrtka CUSPIS d.o.o.: Smart Call centar i Web servisi - 92.400,00 kn, Komunikacija s Listom zainteresiranih i Smart Call centrom - 155.600,00 kn, Popis zainteresiranih i Web servisi - 156.000,00 kn, Javni web cijepise.zdravlje.hr i Web servis - 196.000,00 kn (dizajn weba, izrada javnih stranica, integracija s bazom osiguranika HZZO-a, integracija s eCjepih za preuzimanje statusa cijepljenja građana).

Ministarstvo ističe kako stavka u iznosu od 196.000 kuna koja se spominje u medijima je realizirana i plaćena, a odnosi se na komponentu javnu web stranicu ciiepise.zdravlie.hr isto tako realizirana je komponenta i plaćena popisa zainteresiranih te pripadajuće web servis - 156.000.00kn, sok ostale komponente još nisu preuzete i realizirane, a ukupno sve iznosi 600.000 Kn +PDV te troškovi uključuju podršku i održavanje do 09.02.2023.g. Ministarstvo u dopisu navodi i komponente koje isporučuje tvrtka IN2 u ukupnom iznosu od 524.100,00 kn + PDV i koje isporučuje Ericsson Nikola Tesla a koje ukupno iznose 1.344.555,00 kn +PDV. Nadalje, navode se i aktivnosti konfiguracije kalendara i edukacija zaposlenih na svim punktovima za masovno cijepljenje koje ovise o broju aktiviranih punktova, te se očekuju dodatne analize, ali procjena je oko 1.000.000,00 kn te je sveukupna procjena za cijeli projekt da isti iznosi: 3.486.655,00 Kn + PDV (871.663,75)= 4.358,318.75 kn.

U odnosu na projekt eBolnice Ministarstvo navodi da je u otvorenom postupku javne nabave usluga izrade projektne dokumentacije i tehničke specifikacije te usluge stručnog koordinatora/ice (key expert) u Projektu e-Bolnice, evidencijski broj nabave: 53/20-OP, broj objave iz Elektroničkog oglasnika javne nabave Republike Hrvatske: 2020/S 0F2-0026884 za usluge iz Grupe A - Usluga izrade projektne dokumentacije i tehničke specifikacije sustava eBolnica izabrana je Zajednica ponuditelja: DiMeros d.o.o. i Navada d.o.o. Nakon provedenog postupka pregleda i ocjene ponude donesena je odluka o odabiru i s navedenom Zajednicom dana 01.02.2021. sklopljen Ugovor o javnoj nabavi usluga izrade projektne dokumentacije i tehničke specifikacije sustava eBolnica. Ovaj postupak nabave dio je EU projekta e-Bolnica: uspostava standardnih integriranih i 360° interoperabilnih informatičkih sustava u javnim bolnicama RH koji se financira iz fondova EU i podliježe strožim pravilima i kontrolama od uobičajenih.

Nadalje, navodi se da je ponuda odabrane Zajednice ponuditelja bila je jedina ponuda zaprimljena za Grupu A u predmetnom postupku te da će izabrana Zajednica ponuditelja DiMeros d.o.o. i Navada d.o.o. zajednički izvršavati ugovorne obveze na način da tvrtka DiMeros d.o.o. izvršava 52%, a tvrtka Navada d.o.o. 48% vrijednosti predmetnih usluga. Isto tako, navodi se da je dokumentacijom o nabavi u predmetnom postupku od ponuditelja je traženo da dokaže da ima potrebne ljudske i tehničke resurse te iskustvo potrebno za izvršenje ugovora o javnoj nabavi na odgovarajućoj razini kvalitete. Ponuditelj je u okviru uvjeta tehničke i stručne sposobnosti morao dokazati daje u godini u kojoj je započeo postupak javne nabave i tijekom tri (3) godine koje prethode toj godini uredno izvršio minimalno jednu uslugu izrade projektne dokumentacije za projekt digitalizacije na nacionalnoj razini. Nadalje, ponuditelj je morao dokazati i da ima na raspolaganju stručnjake traženih obrazovnih i stručnih kvalifikacija, koji će sudjelovati u izvršenju ugovora i to: Ključni stručnjak 1 - Stručnjak za bolnički sustav, Ključni stručnjak 2- Stručnjak za medicinsko područje, Ključni stručnjak 3 - Stručnjak za sustav ugovaranja s bolnicama, Ključni stručnjak 4 - Stručnjak za informacijske tehnologije u zdravstvenom sustavu.

U odnosu na cijenu sustava eBolnice Ministarstvo navodi da vrijednost Projekta e-Bolnica iznosi 132 mil.kn. Ističe nadalje kako je Ministarstvo zdravstva kao nositelj nacionalnog zdravstvenog sustava u Nacionalnoj strategiji razvoja zdravstva 2012.-2020. utvrdilo značajne manjkavosti u funkcionalnosti i interoperabilnosti informacijskih sustava koje koriste javne bolnice u RH, te je identificiralo značajne mogućnosti njihovog unaprjeđenja s ciljem povećanja kvalitete, učinkovitosti i ekonomičnosti pružanja zdravstvene skrbi u bolnicama i upravljanja sustavom bolnica. Strategija je operacionalizirana Strateškim planom razvoja eZdravlja u RH koji navodi projekt eBolnica kao jednu od inicijativa kojima će se ostvariti ciljevi strategije. Cilj projekta je povećanje kvalitete, učinkovitosti i ekonomičnosti pružanja zdravstvene skrbi u javnim bolnicama, poboljšanje upravljanja sustavom javnih bolnica te povećanje razine korištenja usluga e-uprave od strane građana. Planirani rezultati uključuju digitalizaciju procesa u javnim bolnicama kroz unaprjeđenje i modernizaciju bolničkih informacijskih sustava kako bi bili interno djelotvorni, a prema van interoperabilni, uz ostvarenje ušteda kroz efikasnije liječenje i bolje upravljanje resursima javnih bolnica. Stoga, Ministarstvo navodi da će kako bi se ostvarili navedeni ciljevi, projektom eBolnica realizirati:

- Cloud BIS: Modularan BIS s funkcionalnostima fokusiranim na poboljšanja procesa i efikasnosti unutar pojedine bolnice. Po principu pretplate mogu ga koristiti bolnice koje nemaju integrirani BIS sustav (15 bolnica) ali i bolnice koje imaju integrirani BIS sustav (25 bolnica, koje mogu koristiti pojedine module Cloud BIS-a).

- Zajednički središnji servisi: Zajedničke servise koriste sve bolnice s ciljem standardizacije, racionalizacije te interoperabilnosti sustava. Oni obuhvaćaju bolničku ljekarnu (lijekovi, ugradbeni i potrošni materijal), proširenje obuhvata i sustavnosti korištenja elektroničkog zdravstvenog zapisa u bolnicama (razmjene podataka i dokumenata raspoloživih za korištenje ovlaštenim osobama u vrijeme i na mjestu potrebe), sustav zajedničke nabave, osnovnih sredstava i materijalnog knjigovodstva.

- Integracijski mehanizmi: Pomoću njih će svi certificirani BIS-evi pristupati i koristiti središnje servise iz ovog projekta.

- eUsluge za građane: Upravljanje naručivanjem pacijenata za zdravstvene usluge direktno od strane pacijenta kroz platformu eGrađani.

Nadalje, u odnosu na B grupu (key expert) Ministarstvo ističe kako je dokumentacijom o nabavi za Grupu B propisano da odabrani gospodarski subjekt treba ponuditi sljedećeg stručnjaka odgovarajućih minimalnih kompetencija: Ključni stručnjak 1 - Stručni koordinator (key expert) - 1 stručnjak, Obrazovna kvalifikacija: Najmanje završen poslijediplomski sveučilišni (doktorski) studij na razinu obrazovanja 8.2. prema Hrvatskom klasifikacijskom okviru (HKO) ili Europskom klasifikacijskom okviru (EQF) razinu 8 iz područja medicinskih znanosti, specijalist-uži specijalist iz jedne od specijalizacija u Republici Hrvatskoj, a prema popisu specijalnosti iz Pravilnika o specijalističkom usavršavanju doktora medicine (NN 100/11, 133/11, 54/12, 49/13, 139/14, 116/15, 62/16, 69/16 i 06/17) ili na neki drugi način stečeni odgovarajući stupnji i vrste obrazovanja propisane posebnim propisom sukladno propisima države u kojoj je stručnjak stekao obrazovanje, a koji su sukladni traženoj HKO ili EQF razini obrazovanja, Opće profesionalno iskustvo: Najmanje status redovitog profesora u trajnom zvanju u kumulativnom aktivnom radnom odnosu na jednoj od Katedri Medicinskog fakulteta sveučilišta; Predsjednik ili dopredsjednik ili tajnik nacionalnog ili međunarodnog stručnog medicinskog društva koje pokriva jednu od specijalizacija navedenih u Pravilniku o specijalističkom usavršavanju doktora medicine (NN 100/11, 133/11, 54/12, 49/13, 139/14, 116/15, 62/16, 69/16 i 06/17)

Navodi se da je u okviru kriterija za odabir ponude uz cijenu je predviđeno dodatno bodovanje specifičnog iskustva ključnog stručnjaka te je na prijedlog članova Stručnog povjerenstva za javnu nabavu u predmetnom postupku, nakon izvršenog pregleda i ocjene zaprimljene ponude, a sukladno saznanjima o radu dr. sc. …………….. u Povjerenstvu za eZdravstvo koji je ujedno i vlasnik tvrtke Aenona Consulting d.o.o., Ministarstvo zdravstva donijelo 13. travnja2021. godine odluku o poništenju postupka nabave za Grupu B. Naime, Ministarstvo navodi da je nakon višemjesečne procedure pregleda i ocjene ponuda u kojem se pojavila, a kasnije je i utvrđena osnovana sumnja na potencijalni sukob interesa, Stručno povjerenstvo utvrdilo da su se ostvarile pretpostavke za poništenja postupka nabave u dijelu koji se odnosi Grupu B. Slijedom činjenice da je jedina zaprimljena ponuda tvrtke Aenona Consulting d.o.o. odbijena zbog isključenja ponuditelja obzirom da se narušavanje tržišnog natjecanja, zbog prethodnog sudjelovanja u pripremi postupka nabave nije moglo otkloniti drugim, manje drastičnim mjerama, u postupku nije preostala niti jedna valjana ponuda za Grupu B predmeta nabave.

Ministarstvo navodi kako se poslovi Key Experta odnose na pružanje usluga stručnog medicinskog znanja u dijelu implementacije eBolnica koje obuhvaćaju pripremne aktivnosti, podršku u nadzoru provedbe projektnih aktivnosti e-Bolnice i podrška u upravljanju promjenama, Vrijednost predmetnih usluga procijenjena je na 1.140.000,00 kuna bez PDV-a.

Iz dostavljene dokumentacije Povjerenstvo je utvrdilo da je za korektivno i adaptivno održavanje aplikativnog sustava eCEZDLIH – eCIJEPIH kao jedini ponuđač izabrana zajednica ponuditelja koja se sastoji od tvrtki CUSPIS d.o.o., IN2 d.o.o. i IN-CON d.o.o. Navedeni poziv objavljen je u Elektroničkom oglasniku javne nabave te je imenovano Povjerenstvo od pet članova od kojih je troje imalo certifikat iz područja javne nabave. Iz dostavljenog Zapisnika utvrđeno je da je za predmet nabave pristigla jedna valjana ponuda te da je Povjerenstvo dalo prijedlog ovlaštenoj osobi naručitelja o izboru iste. Ministar je kao ovlaštena osoba naručitelja potpisala Odluku o odabiru ponude te 9. prosinca 2020.g. i Ugovor o javnoj nabavi.

Slijedom navedenog Povjerenstvo je utvrdilo kako dužnosnik nije svojom diskrecijskom ocjenom donio odluku o izboru ponude u postupku javne nabave već je postupao sukladno propisanoj proceduri. Nadalje, u odnosu na navedeno Povjerenstvo nije utvrdilo postojanje povezanosti između dužnosnika i vlasnika tvrtke CUSPIS d.o.o. u smislu odredbi članka 4. stavka 5. ZSSI-a.

U odnosu na odabir kandidata za usluge stručnog koordinatora u postupku izrade projektne dokumentacije i tehničke specifikacije platforme e-Bolnice, Povjerenstvo ističe kako iz dostavljene dokumentacije proizlazi da je ponuda gospodina ………………… s tvrtkom Aenona Consalting d.o.o. odbijena kao nepravilna te je donesena Odluka o poništenju javne nabave te se stoga navedeni poslovni odnos između gospodina ………… i Ministarstva zdravstva nije ostvario.

Povjerenstvo također napominje kako nije utvrdilo niti interesnu povezanost dužnosnika s gospodinom …………………. Naime, Povjerenstvo ukazuje da je kroz svoju dosadašnju praksu zauzelo načelan stav da se članstvo dužnosnika i druge fizičke osobe u istoj političkoj stranci samo po sebi ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, no ta okolnost nije sama po sebi dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Prema tome, da bi Povjerenstvo utvrdilo da je dužnosnik u obnašanju dužnosti u odnosu na određenu osobu bio u sukobu interesa, odnosno da je u odnosu na tu osobu imao određeni privatni interes koji je pretpostavio javnom, potrebno je da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana.

Slijedom navedenog, odlučeno je kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Vili Beroš, elektronička dostava
2. Objava na internetskoj stranici Povjerenstva
3. Pismohrana